Dudum siquidem
Alexander episcopus, servus servorum Dei : carissimo in Christo filio
Ferdinando regi et carissime in Christo filie Elisabeth regine Castelle,
Legionis, Aragonum, et Granate, illustribus, salutem et apostolicam benedictionem.

Dudum siquidem omnes et singulas insulas et terras firmas, inventas et
inveniendas versus occidentem et meridiem, que sub actuali dominio temporali
aliquorum dominorum Christianorum constitute non essent, vobis heredibusque
et subcessoribus vestris Castelle et Legionis regibus, imperpetuum,
motu proprio et ex certa scientia ac de apostolice potestatis plenitudine donavimus,
concessimus, et assignavimus, vosque ac heredes et successores prefatos
de illis investivimus, illarumque dominos cum plena, libera, et omnimoda
potestate, auctoritate, et jurisdictione, constituimus et deputavimus, prout
in nostris inde confectis litteris, quarum tenores, ac si de verbo ad verbum,
presentibus insererentur haberi volumus pro sufficienter expressis, plenius
continetur.

Cum autem contingere posset quod nuntii et capitanei aut
vassalli vestri, versus occidentem aut meridiem navigantes, ad partes orientales
applicarent, ac insulas et terras firmas que Indie fuissent vel essent, repperirent,
nos, volentes etiam vos favoribus prosequi gratiosis, motu et scientia ac
potestatis plenitudine similibus, donationem, concessionem, assignationem,
et litteras predictas, cum omnibus et singulis in eisdem litteris contentis
clausulis, ad omnes et singulas insulas et terras firmas, inventas et inveniendas
ac detectas et detegendas, que navigando aut itinerando versus occidentem
aut meridiem hujusmodi sint vel fuerint aut apparuerint, sive in partibus
occidentalibus vel meridionalibus et orientalibus et Indie existant, auctoritate
apostolica, tenore presentium, in omnibus et per omnia, perinde ac si in
litteris predictis de eis plena et expressa mentio facta fuisset, extendimus
pariter et ampliamus, vobis ac heredibus et successoribus vestris predictis,
per vos vel alium seu alios, corporalem insularum ac terrarum predictarum
possessionem, propria auctoritate libere apprehendendi ac perpetuo retinendi,
illasque adversus quoscunque impedientes etiam defendendi, plenam et
liberam facultatem concedentes, ac quibuscunque personis etiam cujuscunque
dignitatis, status, gradus, ordinis, vel condicionis, sub excommunicationis
late sententie pena, quam contrafacientes eo ipso incurrant, districtius inhibentes,
ne ad partes predictas ad navigandum, piscandum, vel inquirendum
insulas vel terras firmas aut quovis alio respectu seu colore ire vel mittere
quoquo modo presumant absque expressa et spetiali vestra ac heredum et
successorum predictorum licentia, Non obstantibus constitutionibus et ordinationibus
apostolicis, ac quibusvis donationibus, concessionibus, facultatibus,
et assignationibus per nos vel predecessores nostros quibuscunque regibus,
principibus, infantibus, aut quibusvis aliis personis aut ordinibus et miliciis,
de predictis partibus, maribus, insulis, atque terris, vel aliqua eorum parte,
etiam ex quibusvis causis, etiam pietatis vel fidei aut redemptionis captivorum,
et aliis quantuncunque urgentissimis, et cum quibusvis clausulis etiam derogatoriarum
derogatoriis, fortioribus, efficacioribus, et insolitis, etiam quascunque
sententias, censuras, et penas in se continentibus, que suum per actualem
et realem possessionem non essent sortite effectum, licet forsan aliquando
illi quibus donationes et concessiones hujusmodi facte fuissent, aut eorum
nuntii, ibidem navigassent, quas tenores illarum etiam presentibus pro sufficienter
expressis et insertis habentes, motu, scientia, et potestatis plenitudine
similibus, omnino revocamus, ac quo ad terras et insulas per eos actualiter
non possessas pro infectis haberi volumus, nec non omnibus illis que in litteris
predictis voluimus non obstare, ceterisque contrariis quibuscunque.

Datum Rome apud Sanctum Petrum, anno Incarnationis Dominice millesimo quadringentesimo nonagesimo tertio, sexto kalendas Octobris, pontificatus nostri
anno secundo.

Gratis de mandato sanctissimi domini nostri pape.

JO[HANNES] NlLIS.

P. GORMAZ

Sept[embri].